Елисавета Багряна
Да може…

chitanka.info

Да може все така, с притиснати чела,

безспирно към безкрая да ни отнася трена,

когато синкав дим се стеле над селата

и къра в топли пари заспива уморен.

Да може все така шумът на колелата

да ни унася леко, един на друг склонени,

а вън на пролетта прозирните була

въздушно да обвиват леса раззеленен…

Да може все така, в последния ми ден,

да бъдеш ти до мене — любим, другар и брат,

забравила бих аз натрупаните мъки —

горчивите утайки, останали у мен

от всичките ми прежни и срещи, и разлъки,

от целия живот на тоя странен свят.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.